Basketak+på+NAVs+nettportal

Basketak på NAVs nettportal 26.mars 2009

Jeg har nå brukt hele dagen på å forsøke å søke om pensjon på nettet. Først gjaldt det å forstå anvisningene på startsiden til NAV, klikke seg fram til skjema, fylle det ut, så lagre og få sendt det. Plutselig fordufter alt jeg møysommelig har skrevet ned og lagret. En telefon til NAV lokalt ga meg god veiledning. Ikke alt som står på NAV sine skjemasider, stemmer. Du lagrer, men det lagres ikke likevel. Jeg måtte komme meg inn på Din side og finne fram til NAV og pensjon der. Så gjaldt det å komme seg inn dit da. Blar i diverse permer for å finne pinkodene på skatteskjemaet fra 08.12.2008 for å dokumentere min ID, skaffer meg et midlertidig passord via mailen min og lager eget passord med 8 tegn, bokstaver og tall. Tok litt tid før jeg fikk med meg alt dette, men så, etter utallige klikk og åpning av diverse faner, er alt endelig i boks. Jeg er inne på Din side og jeg skal finne NAV og pensjon og skjema. Arenalinet øker da følgende melding kommer opp: "Beklager en teknisk feil . Prøv siden, eller forsøk å oppgradere nettleseren din". Hvor mange av NAVs brukere født før 1985 vet hvordan en oppgraderer nettleseren sin ? Men jeg har lært noe nytt i dag. Jeg har oppgradert nettleseren min. Jeg finner siden om pensjon og klikker meg fram til skjema som skal brukes. Gleden er stor da jeg ser at det er ferdigutfylt. Ja, hvorfor ikke. NAV har alle opplysninger for før av både når det gjelder min mann og meg. Litt presisering og bekreftelse regnet jeg med. Jeg kan jo ha skilt meg den siste måneden. Det har betydning for størrelsen på pensjonen. Det finner jeg rimelig. Men så ber jeg om å få se det ferdigutfylte skjemaet før jeg sender det av gårde på nettet. Her er mange feil. Jeg går tilbake og forsøker å endre opplysningene som NAV har om min mann og meg. Men det er umulig. Jeg får ikke fylt ut riktige opplysninger om at min ektefelle faktisk har inntekt og at han mottar alderspensjon fra både NAV og Statens pensjonskasse. I skjemaet er det fylt ut nei nei på spørsmål om dette. Videre får jeg ikke endret tidspunktet for når "samboerskapet" startet. Inngåelsen av ekteskapet, vil nå jeg si. Det siste har betydning for eventuell enkepensjon en gang i fremtiden. Jeg har nemlig mulighet for å bli gullenke (ikke at jeg ønsker det, men en tar med seg det en kan) Nå er dette noe som angår Statens pensjonskasse, men likevel. Jeg vil ha riktig dato for da jeg giftet meg. Mine gifte år er redusert med 8 år. Feil i sivilstand skal meldes til folkeregisteret **før** søknad om pensjon. Jeg regnet med at feil dato hører hjemme her. Så oppgis det freidig en link. Klikk her, så kommer du til folkeregisteret og kan gjøre endringer. Linken fører til departementet. Det er umulig å navigere seg frem dit jeg kan gjøre endringer. Akk ja. Det står at hvis jeg sender søknaden elektronisk, blir saken hurtigere behandlet. Jeg må visst finne fram penn og konvolutt, lete opp noen frimerker, fylle ut papirutgaven av skjemaet og finne meg i lengre saksbehandling. Likevel mener jeg at NAV må bli gjort oppmerksom på hvordan vanlige folk opplever tilbudet om effetive tjenester. Jeg er rett og slett irritert og skammer meg over offentligheten som så mange oss så gjerne vil ha for å ta seg av de store velferdsoppgavene våre, men som administrerer dette så dårlig. Jeg er på nettsiden til NAV og skriver på "Kontakt NAV om pensjon". Eneste muligheter jeg har i det jeg skal sende meldingen om denne dagskampen på NAVs nettside, er knappen: "nullstill alle felter". Knappen: "Send denne henvendelsen" er død. En melding fra Web-side med gult faresignal gir seg ikke: "Reqest error, status: 500 Internal Server Error. Message: undefined". Vet søren ikke hva dette betyr. Men jeg vet at riktig adresse for denne skildringen, er den dyrt innkjøpte programvaren som en eller annen tilbyder har budt fram til det offentlige Norge i en anbudsrunde og som ikke er driftsikkert eller brukervennlig nok.. Med vennlig hilsen Anne Marie Dranger Bachen (SKI)